b'\n_START_ARTICLE_\nBaiba Skride\n_START_PARAGRAPH_\nBaiba Skride (s. 1981 Riika) on latvialainen viulisti._NEWLINE_Skride syntyi musikaaliseen perheeseen ja aloitti opintonsa Riiassa, josta h\xc3\xa4n vuonna 1995 siirtyi Rostockin Musiikki- ja teatterikorkeakouluun. H\xc3\xa4n voitti vuonna 2001 ensimm\xc3\xa4isen palkinnon Kuningatar Elisabetin musiikkikilpailussa. Marraskuussa 2010 h\xc3\xa4n alkoi soittaa Stradivariuksen Ex Baron Feilitzsch -viululla (1734), jonka h\xc3\xa4n sai lainaksi Gidon Kremerilt\xc3\xa4. Orkestereita, joiden kanssa Skride on esiintynyt, ovat olleet Baijerin radion sinfoniaorkesteri, Leipzigin Gewandhaus-orkesteri, Z\xc3\xbcrichin Tonhalle-orkesteri, Orchestre de Paris, Philharmonia-orkesteri, Sydneyn sinfoniaorkesteri, Philadelphian orkesteri, Houstonin sinfoniaorkesteri ja Cincinnatin sinfoniaorkesteri. Kapellimestareita, joiden kanssa Skride on s\xc3\xa4\xc3\xa4nn\xc3\xb6llisesti tehnyt yhteisty\xc3\xb6t\xc3\xa4, ovat olleet muiden muassa Charles Dutoit, Thierry Fischer, Paavo J\xc3\xa4rvi, Neeme J\xc3\xa4rvi, John Storg\xc3\xa5rds, Andris Nelsons, Kirill Petrenko ja Vasili Petrenko._NEWLINE_Skriden ohjelmistoon lukeutuvat Mozartin konsertot, Bergin viulukonsertto Er\xc3\xa4\xc3\xa4n enkelin muistolle ja Dmitri \xc5\xa0ostakovit\xc5\xa1in toinen viulukonsertto. Skride on omistautunut my\xc3\xb6s nykymusiikille; h\xc3\xa4n muun muassa kantaesitti Hans Abrahamsenin kaksoiskonserton Lauma Skriden kanssa. Siskokset Baiba ja Lauma Skride ovat my\xc3\xb6s tehneet pitk\xc3\xa4aikaista yhteisty\xc3\xb6t\xc3\xa4 kamarimuusikkoina. T\xc3\xa4h\xc3\xa4n yhteisty\xc3\xb6h\xc3\xb6n ovat kuuluneet Pohjois-Amerikan- ja Japanin-kiertueet._NEWLINE_Skride julkaisi Orfeo-levymerkill\xc3\xa4 Brahmsin musiikista koostuvan CD-boksin, jossa kuullaan h\xc3\xa4nen tulkintansa s\xc3\xa4velt\xc3\xa4j\xc3\xa4n viulukonsertosta ja h\xc3\xa4nen siskonsa kanssa soittamina Unkarilaiset tanssit. Useita Skriden levyj\xc3\xa4 on my\xc3\xb6s julkaistu Sonylla.'